পুজোর সঙ্গে খাওয়া-দাওয়ার অবিচ্ছেদ্য সম্পর্ক। পুজো মানে পেটপুজোও বটে। সেই কথাকে মাথার রেখেই চলতি বছরে দেশপ্রিয় পার্কের পুজো উদ্যোক্তারা নতুন চমক দিতে চলেছেন! উদ্যোক্তারা এমন একটি পত্রিকা প্রকাশ করতে চলেছেন যেখানে শহরের সমস্ত হোটেল-রেস্তোরাঁর ঠিকানা থাকবে। শহরের গলি-তস্য গলিতে কোথায় খাবারের দোকান রয়েছে, তার বিস্তারিত বিবরণ থাকবে ওই পত্রিকায়।
পুজো উদ্যোক্তাদের একাংশ জানাচ্ছেন, পুজোর সময়ে বাঙালিমাত্রই ‘মহাভোজে’ বিশ্বাসী। বাঙালির সেই ‘মহাভোজ’কে সম্মান জানিয়েই তাঁদের ওই পত্রিকার পরিকল্পনা। পুজোর অন্যতম উদ্যোক্তা সুদীপ্ত কুমার বলেন, ‘‘শহরের সব জায়গার হোটেল-রেস্তোরাঁর ঠিকানা উল্লেখ থাকবে ওই পত্রিকায়। পরিকল্পনা বাস্তবায়িত করতে চূড়ান্ত পর্যায়ের কথাবার্তা চলছে।’’
হোটেল-রেস্তোরাঁ সম্পর্কে ইতিমধ্যেই যে সমস্ত পত্রপত্রিকাগুলি চালু রয়েছে, সেগুলির আদলে প্রস্তাবিত পত্রিকাটি করার পরিকল্পনা করা হয়েছে বলে জানাচ্ছেন দেশপ্রিয় পার্কের পুজো উদ্যোক্তারা। তাই একেবারে বিনামূল্যে ওই পত্রিকা পাওয়া যাবে না। ন্যূনতম মূল্য দিয়ে ওই পত্রিকা সংগ্রহ করতে হবে বলে জানাচ্ছেন উদ্যোক্তারা। প্রাথমিকভাবে ওই পত্রিকা প্রায় পাঁচ হাজার ছাপা হবে বলে ঠিক হয়েছে। এক উদ্যোক্তার কথায়, ‘‘বিনামূল্যে পত্রিকাটি পেলে হয়তো অনেকে রাস্তাতেই ছুড়ে ফেলে দেবেন। কিন্তু দাম দিয়ে কিনলে অন্তত দু’দিন হলেও সেটি বাড়িতে রাখবেন তাঁরা।’’
শুধু ওই পত্রিকাই নয়, চলতি বছরে টি-শার্টও বের করার পরিকল্পনা নিয়েছেন পুজো উদ্যোক্তারা। টি-শার্টগুলিতে ‘সবথেকে বড় দুর্গা’র ছবি যেমন থাকবে, তেমনই থাকবে চলতি বছরে দুর্গাপ্রতিমার ছবি। সুদীপ্তের কথায়, ‘‘টি-শার্টগুলি খুবই অল্প দামে বিক্রি করব আমরা। এটাও এবারের পুজোয় আমাদের চমক।’’